En 72-årig mand og en 55-årig kvinde blev onsdag ved Retten i Hjørring idømt betingede fængselsstraffe på henholdsvis 60 dage og 30 dage. De to var egentlig tiltalt efter straffelovens rufferiparagraf, paragraf 228, men de blev dømt efter den noget mildere paragraf 229, der handler om at fremme kønslig usædelighed for vindings skyld. De to var tiltalt for, i perioden fra juni 2009 til december 2010, at have indrettet et bordel i et hus i Frederikshavn. Her arbejdede i alt syv thailandske kvinder, som betalte en del af deres indtjening til de dømte. Mandens dom blev gjort betinget på grund af hans alder, og kvindens dom blev noget mildere, da retten vurderede, at hun ikke havde medvirket i lige så høj grad som manden. Begge modtog dommen.

Referat:
To personer dømt for at have indrettet bordel i et hus i Frederikshavn.